Sulík, Richard, predseda NR SR (2010-11-03):
Panie poslankyne, páni poslanci, prosím vás dostaviť sa do rokovacej miestnosti, budeme mať 8. schôdzu Národnej rady. (Pauza pre nedostatočný počet poslancov v rokovacej sále.) Vážené panie poslankyne, vážení páni poslanci, otváram rokovanie 8. schôdze Národnej rady. Na úvod schôdze ideme zistiť prítomnosť poslancov, prosím, aby ste sa prezentovali. (Reakcie z pléna.) Prosím, prezentujte sa, páni poslanci, aby sme mohli otvoriť schôdzu. (Prezentácia.) Prítomných je 99 poslancov. Národná rada je schopná sa uznášať a pokračujeme v rokovaní. Na 8. schôdze Národnej rady budú overovateľmi poslanci Martin Poliačik a Vincent Lukáč. Náhradníkmi budú poslanci Alojz Přidal a Pavol Goga. Na dnešnom rokovacom dni o ospravedlnenie svojej neúčasti písomne požiadali poslanci Marián Kovačócy a Peter Osuský. Chcem vás informovať, že 2. novembra, teda včera, prezident Slovenskej republiky vymenoval Józsefa Nagya za člena vlády a poveril ho riadením ministerstva životného prostredia. Z dôvodu, že József Nagy doposiaľ vykonával funkciu štátneho tajomníka ministerstva pôdohospodárstva a rozvoja vidieka, z ktorej bol vládou včerajším dňom odvolaný, jeho mandát poslanca Národnej rady sa v súvislosti s jeho vymenovaním za člena vlády naďalej neuplatňuje. V súlade s príslušnými ustanoveniami zákona o voľbách do Národnej rady zostáva jeho náhradníkom poslanec Elemér Jakab. Prosím, aby uvedenú skutočnosť vzala Národná rada na vedomie. Návrh programu schôdze vám bol rozdaný. Skôr ako dám slovo poslancom, ktorí budú chcieť navrhnúť zmenu alebo doplnenie programu, uvádzam, že na neverejnej časti schôdze dnes o 14.00 hodine podá Správu o činnosti Slovenskej informačnej služby riaditeľ SIS pán Mitrík. Nato, aby mohol túto správu uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas vyslovili schválením programu ako celku, pokiaľ nikto nepredloží iný návrh. Teraz pristúpime k schvaľovaniu návrhu programu 8. schôdze . Má niekto návrhy na zmenu alebo doplnenie programu? Dobre, je tu, pokiaľ viem, jeden návrh, a to budú skôr potom skupiny priateľstva, aby sme to dokončili. Tak plus ďalšia zmena, navrhujem, aby sme generálneho prokurátora, prvé kolo voľby generálneho prokurátora uskutočnili dnes o 11.30. Pýtam sa, či je všeobecný súhlas po hlasovaní. (Reakcia pléna.) Ďakujem. V prípade, že by nedošlo k zvoleniu, tak opakovanú voľbu by sme vykonali zajtra tiež o 11.30. Tak prosím vás, aby ste teraz hlasovali, či súhlasíte s programom Národnej rady 8. schôdze ako celkom. Prosím, prezentujte sa a hlasujte. (Hlasovanie.) Prítomných 127 poslancov, 87 hlasovalo za, 40 sa zdržali. Konštatujem, že sme program 8. schôdze Národnej rady schválili. Pristúpime k prvému čítaniu o návrhu skupiny Národnej rady na vydanie zákona, ktorým sa mení zákon č. 448/2008 o sociálnych službách a o zmene a doplnení zákona č. 455/1991 o živnostenskom podnikaní v znení neskorších predpisov. Návrh zákona je uverejnený ako tlač 144. Návrh na jeho pridelenie na prerokovanie výborom je v rozhodnutí č. 135. Poprosím pani poslankyňu Gibalovú, aby za skupinu poslancov tento návrhu uviedla. A poprosím pána poslanca Brocku, aby zaujal miesto pre spravodajcu. Nech sa páči. [Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov , tlač 144.]